
(Riadny legislatívny postup: prvé čítanie)



Pozmeňujúci návrh		1
Návrh nariadenia
Odôvodnenie 2
	

	Text predložený Komisiou
	Pozmeňujúci návrh

	(2)	S cieľom zabrániť narušeniu a pokračovať v zlepšovaní obchodných a investičných vzťahov so Spojenými štátmi prijala Únia 16. decembra 2020 nariadenie Európskeho parlamentu a Rady (EÚ) 2020/21311 o odstránení ciel na určité tovary, najmä na určité druhy homárov, ktoré sa uplatňuje od 1. augusta 2020. Účinnosť uvedeného nariadenia uplynula 31. júla 2025.
	(2)	S cieľom zabrániť narušeniu a pokračovať v zlepšovaní obchodných a investičných vzťahov so Spojenými štátmi sa Únia a Spojené štáty dohodli na spoločnom vyhlásení o colnej dohode, ktoré bolo oznámené 21. augusta 2020, na základe ktorého sa Únia zaviazala odstrániť clá na dovoz živých a mrazených výrobkov z homára zo Spojených štátov a Spojené štáty sa zas zaviazali znížiť svoje colné sadzby o 50 % na určité výrobky vyvážané Úniou v priemernej ročnej obchodnej hodnote 160 miliónov USD vrátane určitých hotových jedál, niektorých výrobkov z krištáľového skla, povrchových prípravkov, strelného prachu, zapaľovačov cigariet a dielov do zapaľovačov. S cieľom vykonať uvedené spoločné vyhlásenie z roku 2020 prijala Únia 16. decembra 2020 nariadenie Európskeho parlamentu a Rady (EÚ) 2020/21311 o odstránení ciel na základe erga omnes na obmedzený počet tovarov vrátane výrobkov zo živých a mrazených homárov pochádzajúcich zo Spojených štátov na obdobie od 1. augusta 2020 do 31. júla 2025.

	_________________
	_________________

	1 Nariadenie Európskeho parlamentu a Rady (EÚ) 2020/2131 zo 16. decembra 2020 o odstránení ciel na určité tovary (Ú. v. EÚ L 430, 18.12.2020, s. 1 – 4, ELI: http://data.europa.eu/eli/reg/2020/2131/oj).
	1 Nariadenie Európskeho parlamentu a Rady (EÚ) 2020/2131 zo 16. decembra 2020 o odstránení ciel na určité tovary (Ú. v. EÚ L 430, 18.12.2020, s. 1 – 4, ELI: http://data.europa.eu/eli/reg/2020/2131/oj).



Pozmeňujúci návrh		2
Návrh nariadenia
Odôvodnenie 4
	

	Text predložený Komisiou
	Pozmeňujúci návrh

	(4)	V súlade s tým by sa dovozné clá na tovar s číselnými znakmi KN uvedenými v prílohe mali uplatňovať na úrovni 0 % dovtedy, kým budú Spojené štáty účinne vykonávať spoločné vyhlásenie.
	(4)	S cieľom zabrániť narušeniu obchodu by sa preto pozastavenie dovozných ciel na tovar s číselnými znakmi KN uvedenými v prílohe malo uplatňovať so spätnou účinnosťou od 1. augusta 2025 do 31. decembra 2028.



Pozmeňujúci návrh		3
Návrh nariadenia
Odôvodnenie 4 a (nové)
	

	Text predložený Komisiou
	Pozmeňujúci návrh

	
	(4a)	Colné orgány členských štátov by mali zabezpečiť, aby výrobky, na ktoré sa vzťahuje clo vo výške 0 %, skutočne pochádzali zo Spojených štátov a aby sa spätne nevyvážali ani neprepravovali cez tretie krajiny, aby sa zabránilo obchádzaniu ustanovení o clách.



Pozmeňujúci návrh		4
Návrh nariadenia
Odôvodnenie 5
	

	Text predložený Komisiou
	Pozmeňujúci návrh

	(5)	S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci na pozastavenie neuplatňovania ciel za osobitných okolností. Uvedené právomoci by sa mali vykonávať v súlade s postupom preskúmania stanoveným v nariadení Európskeho parlamentu a Rady (EÚ) č. 182/20113.
	(5)	S cieľom úplne alebo čiastočne pozastaviť colné preferencie udelené na základe tohto nariadenia by sa mala na Komisiu delegovať právomoc prijímať delegované akty v súlade s článkom 290 Zmluvy o fungovaní Európskej únie, pokiaľ ide o zmenu prílohy k tomuto nariadeniu, s cieľom úplne alebo čiastočne pozastaviť uplatňovanie článku 1 tohto nariadenia. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva3. Predovšetkým v záujme rovnakého zastúpenia pri príprave delegovaných aktov sa všetky dokumenty doručujú Európskemu parlamentu a Rade v rovnakom čase ako expertom z členských štátov, a experti Európskeho parlamentu a Rady majú systematicky prístup na zasadnutia skupín expertov Komisie, ktoré sa zaoberajú prípravou delegovaných aktov.

	_________________
	_________________

	3 Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2. 2011, s. 13, ELI: http://data.europa.eu/eli/reg/2011/182/oj).
	3 Ú. v. EÚ L 123, 12.5.2016, s. 1., ELI: http://data.europa.eu/eli/agree_interinstit/2016/512/oj.



Pozmeňujúci návrh		5
Návrh nariadenia
Odôvodnenie 5 a (nové)
	

	Text predložený Komisiou
	Pozmeňujúci návrh

	
	(5a)	Komisia by mala do 30. júna 2028 uverejniť komplexnú hodnotiacu správu o vplyve tohto nariadenia na výrobcov z Únie, bilancii dvojstranného obchodu s tovarom medzi Úniou a Spojenými štátmi vrátane analýzy toho, v ktorých odvetviach sa závislosť trhu Únie od tovaru s pôvodom v Spojených štátoch zvýšila alebo znížila, a o vplyve na rozpočet Únie a financie členských štátov. Vo vhodných prípadoch sa k správe pripojí legislatívny návrh na predĺženie uplatňovania tohto nariadenia.



Pozmeňujúci návrh		6
Návrh nariadenia
Odôvodnenie 6 a (nové)
	

	Text predložený Komisiou
	Pozmeňujúci návrh

	
	(6a) 	Vplyv tohto nariadenia na rozpočet Únie bol posúdený+ v súlade s článkom 310 ods. 4 Zmluvy o fungovaní Európskej únie. Na jeho vykonávanie by sa mali vyčleniť dostatočné finančné a ľudské zdroje, pričom by sa mal zohľadniť vplyv financovania na iné programy alebo politiky Únie a mala by sa zaručiť jeho zlučiteľnosť s viacročným finančným rámcom, so systémom vlastných zdrojov a s príslušnou medziinštitucionálnou dohodou, ako aj s rozpočtovými zásadami stanovenými v nariadení Európskeho parlamentu a Rady (EÚ, Euratom) 2024/25091.

	
	____________________

	
	+ Pro memoria: Rozpočtové posúdenie Výboru Európskeho parlamentu pre rozpočet z 11. decembra 2025 k návrhu nariadenia Európskeho parlamentu a Rady o neuplatňovaní ciel na dovoz určitého tovaru (COM(2025)0472).

	
	1 Nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj).



Pozmeňujúci návrh		7
Návrh nariadenia
Článok 2 – odsek 1 – pododsek 1 – úvodná časť
	

	Text predložený Komisiou
	Pozmeňujúci návrh

	Komisia môže prijať vykonávací akt, ktorým sa úplne alebo čiastočne pozastaví uplatňovanie článku 1 za týchto okolností:
	Komisia je splnomocnená prijímať v súlade s článkom 3a delegované akty, ktorými sa mení príloha k tomuto nariadeniu, s cieľom úplne alebo čiastočne pozastaviť uplatňovanie článku 1 za týchto okolností:



Pozmeňujúci návrh		8
Návrh nariadenia
Článok 2 – odsek 1 – pododsek 1 – písmeno a a (nové)
	

	Text predložený Komisiou
	Pozmeňujúci návrh

	
	aa)	ak Spojené štáty uložia dodatočné clá na tovar dovážaný z Únie, ktoré prekročia 15 % colný strop, alebo zmenia zatriedenie výrobkov s účinkom zvýšenia úrovne cla;



Pozmeňujúci návrh		9
Návrh nariadenia
Článok 2 – odsek 1 – pododsek 1 – písmeno b
	

	Text predložený Komisiou
	Pozmeňujúci návrh

	b)	ak existujú dostatočné náznaky, že Spojené štáty budú v budúcnosti konať spôsobom uvedeným v písmene a);
	b)	ak existujú dostatočné náznaky, že Spojené štáty budú v budúcnosti konať spôsobom uvedeným v písmene a) alebo písmene aa);



Pozmeňujúci návrh		10
Návrh nariadenia
Článok 2 – odsek 1 – pododsek 1 – písmeno c
	

	Text predložený Komisiou
	Pozmeňujúci návrh

	c)	ak došlo k zmene objektívnych okolností vzhľadom na okolnosti existujúce v čase vydania spoločného vyhlásenia.
	c)	ak došlo k zmene objektívnych okolností vzhľadom na okolnosti existujúce v čase vydania spoločného vyhlásenia, najmä pokiaľ ide o závažné porušovanie ľudských práv, základných zásad demokracie a právneho štátu, ako aj o ohrozenie základných bezpečnostných záujmov Únie alebo jej členských štátov vrátane ich územnej celistvosti a ich hospodárskeho rozmeru a ich zahraničnej a obrannej politiky.



Pozmeňujúci návrh		11
Návrh nariadenia
Článok 2 – odsek 1 – pododsek 2
	

	Text predložený Komisiou
	Pozmeňujúci návrh

	Uvedený vykonávací akt sa prijme v súlade s postupom preskúmania uvedeným v článku 3 ods. 2.
	Ak Komisia čiastočne pozastaví uplatňovanie článku 1, zmení prílohu zmenšením rozsahu tovaru, na ktorý sa vzťahuje.



Pozmeňujúci návrh		12
Návrh nariadenia
Článok 2 – odsek 2
	

	Text predložený Komisiou
	Pozmeňujúci návrh

	2.	Vykonávací akt uvedený v odseku 1 sa uplatňuje dovtedy, kým okolnosti uvedené v odseku 1 pretrvávajú.
	2.	Delegované akty uvedené v odseku 1 sa uplatňujú dovtedy, kým okolnosti uvedené v odseku 1 pretrvávajú a v každom prípade najneskôr do 31. decembra 2028. Ak Komisia zistí, že dôvody pozastavenia už neplatia, je splnomocnená prijímať delegované akty v súlade s článkom 3a, ktorými sa zmení príloha k tomuto nariadeniu, s cieľom obnoviť uplatňovanie článku 1 alebo v prípadoch uvedených v odseku 1 druhom pododseku tohto článku náležite zmeniť prílohu.



Pozmeňujúci návrh		13
Návrh nariadenia
Článok 3
	

	Text predložený Komisiou
	Pozmeňujúci návrh

	Článok 3
	vypúšťa sa

	Postup výboru
	

	1.	Komisii pomáha Výbor pre obchodné prekážky zriadený článkom 7 nariadenia Európskeho parlamentu a Rady (EÚ) 2015/18434.
	

	2.	Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
	

	_________________
	

	4 Nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (Ú. v. EÚ L 272, 16.10.2015, s. 1, ELI: http://data.europa.eu/eli/reg/2015/1843/oj).
	



Pozmeňujúci návrh		14
Návrh nariadenia
Článok 3 a (nový)
	

	Text predložený Komisiou
	Pozmeňujúci návrh

	
	Článok 3a

	
	Vykonávanie delegovania právomoci

	
	1.	Komisii sa udeľuje právomoc prijímať delegované akty za podmienok stanovených v tomto článku.

	
	2.	Právomoc prijímať delegované akty uvedené v článku 2 sa Komisii udeľuje na obdobie od ... [deň nadobudnutia účinnosti tohto nariadenia] do 31. decembra 2028.

	
	3.	Delegovanie právomoci uvedené v článku 2 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.

	
	4.	Komisia pred prijatím delegovaného aktu konzultuje s expertmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.

	
	5.	Komisia oznamuje delegovaný akt hneď po jeho prijatí súčasne Európskemu parlamentu a Rade.

	
	6.	Delegovaný akt prijatý podľa článku 2 nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.



Pozmeňujúci návrh		15
Návrh nariadenia
Článok 4 a (nový)
	

	Text predložený Komisiou
	Pozmeňujúci návrh

	
	Článok 4a

	
	Hodnotenie a podávanie správ

	
	1.	Komisia do ... [šesť mesiacov odo dňa nadobudnutia účinnosti tohto nariadenia] uverejní predbežnú hodnotiacu správu o vplyve tohto nariadenia.

	
	2.	Komisia do 30. júna 2028 uverejní komplexnú hodnotiacu správu o vplyve tohto nariadenia. V správe sa tiež posúdi vývoj vzťahu medzi Úniou a Spojenými štátmi v oblasti obchodu a investícií, pokiaľ ide o výrobky patriace do rozsahu pôsobnosti tohto nariadenia, od 1. augusta 2025.

	
	3.	V prípade potreby sa k správe uvedenej v odseku 2 pripojí legislatívny návrh na predĺženie uplatňovania tohto nariadenia.

	
	4.	Komisia pravidelne a včas informuje Európsky parlament a Radu o relevantnom vývoji pri uplatňovaní tohto nariadenia.



Pozmeňujúci návrh		16
Návrh nariadenia
Článok 5 – odsek 2
	

	Text predložený Komisiou
	Pozmeňujúci návrh

	Uplatňuje sa od 1. augusta 2025.
	Uplatňuje sa od 1. augusta 2025 do 31. decembra 2028.

